ศุลกากรไล่บี้โตโยต้าเสียภาษีไม่ครบหมื่นล้าน
กรมศุลกากรฟันบริษัทโตโยต้ามีความผิดชำระภาษีรถยนต์รุ่นพรีอุสไม่ครบ สั่งให้จ่ายภาษีเพิ่มอีก 1.16 หมื่นล้านบาท ด้านบริษัท อีซูซุ โดนด้วย
24 เม.ย. 2558

กรมศุลกากรฟันบริษัทโตโยต้ามีความผิดชำระภาษีรถยนต์รุ่นพรีอุสไม่ครบ สั่งให้จ่ายภาษีเพิ่มอีก 1.16 หมื่นล้านบาท ด้านบริษัท อีซูซุ โดนด้วย
นายสมชัย สัจจพงษ์ อธิบดีกรมศุลกากร เปิดเผยว่า เมื่อช่วงเดือน มิ.ย. 2555 เจ้าหน้าที่กรมศุลกากรได้ตรวจสอบการชำระอากรของบริษัทโตโยต้า มอเตอร์ ประเทศไทย จำกัด ที่นำเข้าชิ้นส่วนรถยนต์จากประเทศญี่ปุ่นมาประกอบเป็นรถยนต์โตโยต้า รุ่นพรีอุส ระหว่างปี 2553 ถึง 2555 ตามใบขนสินค้า 244 ฉบับ พบว่ามีการสำแดงในใบขนและขอใช้สิทธิลดอัตราการนำเข้าไม่ตรงตามข้อเท็จจริง
นายสมชัย กล่าวว่า บริษัทโตโยต้ามีความผิดโดยชำระภาษีอากรไม่ถูกต้อง เป็นเหตุให้อากรและภาษีขาดดังนี้ อากรขาเข้า 7,605 ล้านบาท ภาษีสรรพสามิต 2,024 ล้านบาท ภาษีเพื่อมหาดไทย 216 ล้านบาท และภาษีมูลค่าเพิ่ม (แวต) 1,822 ล้านบาท รวมทั้งสิ้นเป็นเงิน 1.16 หมื่นล้านบาท ซึ่งกรมศุลกากรได้ทยอยออกแบบแจ้งการประเมินอากรให้บริษัท โตโยต้า มาชำระค่าภาษีอากรที่ขาดแล้ว
อย่างไรก็ตาม บริษัทโตโยต้า ได้มีการยื่นอุทธรณ์ ซึ่งกรมได้นำเรื่องเข้าประชุมคณะกรรมการพิจารณาอุทธรณ์ และที่ประชุมมีมติให้เรียกเก็บค่าภาษีอากรที่ขาดไปตามที่ตรวจพบต่อไป
นายสมชัย กล่าวว่า กรมศุลกากรยังได้ตรวจสอบเอกสารการนำเข้าของบริษัท อีซูซุ มอเตอร์ ประเทศไทย จำกัด  ระหว่างปี 2543 ถึง 2545 มีการนำเข้าชุดเกียร์ ตามใบขน 102 ฉบับ จากประเทศพิลิปปินส์ โดยขอใช้สิทธิลดอัตราอากรตามโครงการความตกลงว่าด้วยความร่วมมือทางอุตสาหกรรมอาเซียน (AICO) จากอัตราปกติ 42% ลดลงเหลือ 5% แต่ได้นำเข้าเกินกว่าสิทธิที่ได้รับทำให้อากรขาดไป 753 ล้านบาท ภาษีมูลค่าเพิ่ม 52 ล้านบาท 
ทั้งนี้ คณะกรรมการอุธรณ์ มีมติให้บริษัท อีซูซุ ชำระอากรที่ขาดเป็น 2 กรณี คือ กรณีที่ใช้สิทธิเกิน และการนำเข้าไม่ตรงรุ่น ให้ชำระอากรในอัตราปกติ 42% เป็นเหตุให้อากรขาดไป 624 ล้านบาท ภาษีมูลค่าเพิ่มขาด 43 ล้านบาท เงินเพิ่มอากร 1,042 ล้านบาท เงินเพิ่มภาษีมูลค่าเพิ่ม 43 ล้านบาท เบี้ยปรับภาษีมูลค่าเพิ่ม 43 ล้านบาท ซึ่งกรมได้มีหนังสือแจ้งให้บริษัทอีซูซุ รับทราบแล้ว